CELEX: 32014D0536
Language: mt
Date: 2014-08-14 00:00:00
Title: 2014/536/UE: Deċiżjoni tal-Kummissjoni tal- 14 ta' Awwissu 2014 li tagħti deroga lir-Repubblika Ellenika minn ċerti dispożizzjonijiet tad-Direttiva 2009/72/KE tal-Parlament Ewropew u tal-Kunsill

22.8.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 248/12
            
         DEĊIŻJONI TAL-KUMMISSJONI
   tal-14 ta' Awwissu 2014
   li tagħti deroga lir-Repubblika Ellenika minn ċerti dispożizzjonijiet tad-Direttiva 2009/72/KE tal-Parlament Ewropew u tal-Kunsill
   
      
         (notifikata bid-dokument C(2014) 5902)
      
   
   
      (2014/536/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2009/72/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern fil-qasam tal-elettriku u li tħassar id-Direttiva 2003/54/KE (1), u b'mod partikulari l-Artikoli 44(1) u 48 tiegħu,
   Wara li kkunsidrat l-applikazzjonijiet mingħand ir-Repubblika Ellenika tas-17 ta' Jannar 2012 u l-5 ta' Diċembru 2003,
   Wara li l-Istati Membri ġew infurmati bl-applikazzjonijiet,
   Billi:
   1.   PROĊEDURA
   
   
               (1)
            
            
               Fis-17 ta' Jannar 2012, il-Ministeru Grieg tal-Ambjent, l-Enerġija u t-Tibdil fil-Klima (“YPEKA”) ressaq applikazzjoni (minn hawn 'il quddiem “l-applikazzjoni”) lill-Kummissjoni, skont l-Artikolu 44(1) tad-Direttiva 2009/72/KE, għal deroga mill-Kapitoli III u VIII tad-Direttiva 2009/72/KE għal ċerti gżejjer Griegi li mhumiex interkonnessi mas-sistema tal-elettriku tal-Greċja kontinentali (il-gżejjer mhux interkonnessi jew “NIIs”).
            
         
               (2)
            
            
               Fit-12 ta' Settembru 2012, il-Kummissjoni talbet lill-Awtorità Regolatorja tal-Enerġija (minn hawn 'il quddiem “l-ARE”) tal-Greċja tibgħat il-kummenti tagħha dwar l-applikazzjoni. L-ARE wieġbet din it-talba fis-16 ta' Novembru 2012 (minn hawn 'il quddiem “l-opinjoni tal-ARE”).
            
         
               (3)
            
            
               L-ARE ressqet iktar sottomissjonijiet biex tagħti motivazzjoni għall-applikazzjoni fis-17 ta' Diċembru 2013, fit-23 ta' Diċembru 2013, fl-4 ta' Frar 2014, fit-28 ta' Frar 2014 u fis-17 ta' Marzu 2014.
            
         
               (4)
            
            
               Fl-14 ta' Marzu 2014 (b'addendum mibgħut fl-20 ta' Marzu 2014), il-Kummissjoni infurmat lill-Istati Membri bl-applikazzjoni skont l-Artikolu 44(1) tad-Direttiva 2009/72/KE, flimkien ma' talba għat-tressiq ta' osservazzjonijiet, jekk meħtieġ, sal-25 ta' Marzu 2014. L-ebda osservazzjoni ma ġiet sottomessa.
            
         
               (5)
            
            
               Bl-applikazzjoni tagħha, l-YPEKA ġeddet it-talba mibgħuta mill-Ministeru tal-Iżvilupp fil-5 ta' Diċembru 2003 skont l-Artikolu 26(1) tad-Direttiva 2003/54/KE tal-Parlament Ewropew u tal-Kunsill (2) (minn hawn 'il quddiem “l-applikazzjoni inizjali”) għal deroga minn ċerti dispożizzjonijiet tad-Direttiva 2003/54/KE. Minkejja li ttieħdu passi preliminari biex tiġi mistħarrġa l-applikazzjoni inizjali, id-deroga skont l-Artikolu 26(1) tad-Direttiva 2003/54/KE la ngħatat u lanqas ma ġiet miċħuda.
            
         2.   L-APPLIKAZZJONI MRESSQA MILL-YPEKA
   
   2.1.   IL-KAMP TA' APPLIKAZZJONI TAD-DEROGA MITLUBA
   
               (6)
            
            
               L-applikazzjoni titlob deroga mill-Kapitoli III u VIII tad-Direttiva 2009/72/KE.
            
         
               (7)
            
            
               Il-Kapitolu III tad-Direttiva 2009/72/KE jirreferi għall-proċedura ta' awtorizzazzjoni u ta' sejħiet għall-offerti għal kapaċità ġdida. Il-Kapitolu VIII jirreferi għall-aċċess ta' partijiet terzi, il-ftuħ tas-suq u l-linji diretti.
            
         2.2.   L-ORGANIZZAZZJONI ATTWALI TAS-SISTEMA TAL-ELETTRIKU FL-NIIS
   
               (8)
            
            
               Is-swieq tal-enerġija tal-Greċja huma rregolati primarjament mil-Liġi Griega 4001/2011, li tittrasponi d-Direttiva 2009/72/KE. Il-Liġi 4001/2011 daħlet fis-seħħ fit-22 ta' Awwissu 2011.
            
         
               (9)
            
            
               DEDDIE SA (“DEDDIE”) huwa l-operatur tas-sistema ta' distribuzzjoni tal-Greċja, li huwa 100 % proprjetà tal-Kumpanija Nazzjonali tal-Elettriku (minn hawn 'il quddiem “il-KNE”, il-produttur u fornitur attwali tal-elettriku tal-Greċja), iżda huwa diżaggregat minnha b'mod legali kif ukoll b'mod operattiv. L-assi tan-netwerk operati minn DEDDIE huma proprjetà tal-KNE.
            
         
               (10)
            
            
               Skont l-Artikolu 127 tal-Liġi 4001/2011, DEDDIE huwa responsabbli għall-iżvilupp, l-operat u l-manutenzjoni tas-sistema ta' distribuzzjoni tal-elettriku tal-Greċja, li tinkludi s-sistema ta' distribuzzjoni tal-elettriku fl-NIIs.
            
         
               (11)
            
            
               Barra minn hekk, DEDDIE huwa responsabbli għall-operat tas-sistemi tal-elettriku fl-NIIs. Dawn il-kompiti jinkludu: (i) it-tħejjija ta' pjan ta' żvilupp ta' ġenerazzjoni għal mikrosistemi iżolati, li jinkludi programm li jqabbadhom ma' NIIs oħra; (ii) l-iżgurar li s-siti meħtieġa huma disponibbli biex tiġi installata fihom kapaċità ġdida ta' produzzjoni, biex jiġu estiżi l-kapaċità eżistenti jew il-komponenti ta' twassil, u biex titwessa' s-sistema ta' distribuzzjoni tal-elettriku tal-Greċja sal-gżejjer mhux interkonnessi u sal-mikrosistemi iżolati; (iii) l-iffirmar ta' kuntratti ma' detenturi ta' liċenzja li jirregolaw dawk li jwasslu l-elettriku sa u mis-sistema, il-forniment ta' servizzi anċillari lis-sistemi ta' distribuzzjoni tal-NIIs, u r-rimunerazzjoni tal-produtturi tal-elettriku, tal-imposti fuq il-klijenti u l-fornituri għall-elettriku mwassal lilhom, u ta' krediti u debiti oħra fuq il-kontijiet speċjali, fosthom dawk għar-rimunerazzjoni tal-obbligi tas-servizz pubbliku.
            
         
               (12)
            
            
               L-Artikolu 137(1) tal-Liġi 4001/2011 jistipula li l-konsumaturi kollha tal-elettriku għandhom jiġu kklassifikati bħala klijenti eliġibbli, bl-eċċezzjoni tal-konsumaturi stabbiliti f'mikronetwerks iżolati, li huma soġġetti għall-Artikolu 139 tal-istess Liġi.
            
         
               (13)
            
            
               Skont l-Artikolu 133(3) tal-Liġi 4001/2011:
               “Bl-eċċezzjoni ta' każijiet fejn l-elettriku jiġi prodott permezz ta' sorsi tal-enerġija rinnovabbli jew permezz ta' koġenerazzjoni b'effiċjenza għolja jew impjanti ibridi, u bl-eċċezzjoni ta' dawk li jipproduċu l-enerġija tagħhom stess, jekk tkun ingħatat deroga skont id-dispożizzjonijiet tal-Artikolu 139, għandha tingħata liċenzja ta' ġenerazzjoni lill-KNE biss f'konformità ma' ċerti regolamenti ta' liċenzjar. Il-KNE għandha tkun responsabbli għall-forniment bla interruzzjoni lill-mikrosistemi iżolati li għalihom tkun kisbet il-liċenzja, kif ukoll għas-salvagwardja tal-operat finanzjarju fit-tul tas-sistemi tal-elettriku f'dawk il-gżejjer.”
            
         
               (14)
            
            
               Skont l-Artikolu 134 tal-Liġi 4001/2011:
               “Mingħajr ħsara għad-dispożizzjonijiet tal-Artikolu 139 ta' din il-Liġi, il-liċenzji tal-forniment għall-mikronetworks iżolati għandhom jingħataw lill-KNE biss f'konformità mar-rekwiżiti tar-Regolamenti ta' Liċenzjar. Il-KNE għandha tforni l-elettriku lill-klijenti mhux eliġibbli fuq talba tagħhom.”
            
         
               (15)
            
            
               Skont l-Artikolu 139 tal-Liġi 4001/2011, derogi mid-dispożizzjonijiet tal-Liġi 4001/2011 jistgħu jingħataw f'konformità mad-dispożizzjonijiet tal-Artikolu 44 tad-Direttiva 2009/72/KE.
            
         
               (16)
            
            
               Id-Deċiżjoni Ministerjali Nru PD5/EL/B/F IB/12924 adottata skont l-Artikolu 28 tal-Liġi Griega 3426/2005 tistipula li l-forniment tal-elettriku lill-konsumaturi fl-NIIs minn kwalunkwe produttur tal-elettriku jikkostitwixxi obbligu tas-servizz pubbliku (minn hawn 'il quddiem “l-OSP tal-NII”) fl-interess ekonomiku ġenerali. Għal raġunijiet ta' koeżjoni soċjali, il-fornituri tal-elettriku fl-NII għandhom ifornu l-elettriku bi prezzijiet ugwali għal dawk fuq is-sistema interkonnessa tal-Greċja, skont il-kategorija ta' konsumatur.
            
         
               (17)
            
            
               L-Artikolu 52 tal-Liġi Griega 4001/2011 jistipula li l-klijenti fi gżejjer mhux interkonnessi huma intitolati għal servizzi speċjali kemm f'termini ta' prezz u kemm f'termini ta' kwalità u sigurtà tal-provvista, kif ukoll għat-trasparenza tal-patti u l-kundizzjonijiet kuntrattwali. Għall-qadi tal-OSP, il-fornituri tal-OSP tal-NII jirċievu kumpens finanzjarju kkalkolat abbażi ta' metodoloġija stabbilita bid-Deċiżjoni tal-ARE 24/2014/KE (3). Din il-metodoloġija hija bbażata fuq id-differenza bejn il-kostijiet sħaħ ta' produzzjoni fil-gżejjer mhux interkonnessi (varjabbli u fissi), u l-prezz sħiħ tas-suq li l-fornituri jiffaċċjaw fis-sistema interkonnessa (kostijiet marġinali tas-sistema, kif ukoll kull mekkaniżmu ieħor fis-sistema interkonnessa Griega). Il-kumpens għall-OSP tal-NII huwa kkalkolat kull xahar u għal kull sistema awtonoma tal-gżejjer, u huwa soġġett għall-kontroll mill-ARE. Il-kumpens għall-OSP tal-NII jiżdied permezz ta' imposta fuq il-klijenti kollha, inkluż dawk fuq l-NIIs (4). Il-mekkaniżmu tal-OSP tal-NII huwa ġestit minn LAGIE, l-operatur tas-suq statali tal-Greċja. Id-Deċiżjoni Ministerjali D5-EL/B/F1/oik.27547 ta' Diċembru 2011 (5), imsejsa fuq id-dispożizzjonijiet tal-Artikolu 55(3) tal-Liġi 4001/2011, stipulat li l-OSP tan-NII għandu jiġi offrut mill-fornituri kollha, u għaldaqstant, il-fornituri kollhahuma eliġibbli għall-kumpens għall-OSP tal-NII.
            
         
               (18)
            
            
               Leġiżlazzjoni sekondarja tirregola b'aktar dettall il-forniment u l-produzzjoni tal-elettriku fl-NII. B'mod partikulari, bid-Deċiżjoni tagħha Nru 39/2014 tat-28 ta' Jannar 2014, l-ARE adottat il-Kodiċi ta' Ġestjoni tas-Sistemi tal-Elettriku fil-Gżejjer mhux Interkonnessi (minn hawn 'il quddiem “il-Kodiċi tal-NII”), li jirregola bosta kwistjonijiet fir-rigward tal-operat tas-sistemi iżolati fl-NIIs, inklużi l-ftuħ tas-suq, ir-regolament tas-suq u l-produzzjoni tal-elettriku. Il-Kodiċi tal-NII daħal fis-seħħ dakinhar tal-pubblikazzjoni tiegħu, is-17 ta' Frar 2014.
            
         2.3.   PROBLEMI SOSTANZJALI GĦALL-OPERAT TAS-SISTEMI IŻOLATI
   
               (19)
            
            
               L-applikazzjoni tissottolinja l-problemi li ġejjin għall-operat tas-sistemi tal-elettriku iżolati tal-Greċja:
               
                           (a)
                        
                        
                           il-varjazzjoni wiesgħa fid-domanda tal-elettriku fil-mikrosistemi iżolati, li tiżdied ħafna minħabba: (i) l-aspett turistiku tal-iżvilupp ekonomiku tal-gżejjer; u (ii) l-introduzzjoni iktar intensa tas-Sorsi tal-Enerġija Rinnovabbli (minn hawn 'il quddiem “is-SER”).
                           Dawn il-fatturi jolqtu ħażin kemm il-fattur ta' karga tal-kapaċità ta' ġenerazzjoni termali jew konvenzjonali, kif ukoll il-possibbiltà li jiġu rkuprati l-kostijiet mill-investimenti f'tali kapaċità ta' ġenerazzjoni;
                        
                     
                           (b)
                        
                        
                           il-varjazzjoni wiesgħa fil-kundizzjonijiet tat-temp fuq il-gżejjer, li taffettwa d-domanda u tikkaġuna ħsarat fis-sistemi ta' ġenerazzjoni, u b'hekk tirrikjedi riżervi estensivi.
                        
                     
         
               (20)
            
            
               L-applikazzjoni tissottolinja l-problemi li ġejjin għall-iżvilupp ta' ġenerazzjoni konvenzjonali fis-sistemi tal-elettriku iżolati żgħar tal-Greċja:
               
                           (a)
                        
                        
                           id-diffikultajiet, anzi l-impossibbiltà, li jinstabu siti xierqa għal stazzjonijiet konvenzjonali ġodda għall-ġenerazzjoni tal-elettriku fil-mikrosistemi iżolati, l-aktar minħabba reżistenza pubblika;
                        
                     
                           (b)
                        
                        
                           id-daqs żgħir tal-NIIs, li minħabba fih jintefa' lura l-ippjanar għall-iżvilupp fit-tul tal-produzzjoni termali, dovut għal investimenti li ma jistgħux jitbassru minn konsumaturi tal-elettriku (bħal kumplessi turistiċi kbar jew faċilitajiet tal-artiġjanat), fatt li jirrikjedi effiċjenza u flessibbiltà fir-rispons għad-domanda tal-elettriku;
                        
                     
                           (c)
                        
                        
                           id-domanda tal-elettriku fis-sistemi iżolati tal-NII mistennija li tiżdied bi 2 % fis-sena sal-2017. Għalkemm l-awtorizzazzjonijiet ingħataw lill-KNE għall-istallazzjoni tal-kapaċità addizzjonali rikjesta, u għalkemm din l-istallazzjoni diġà ġiet skedata (mistennija li tkopri d-domanda tal-NIIs kollha, flimkien mal-marġni meħtieġa ta' riżerva, sal-2017), mhux dejjem kien possibbli li tinżamm il-konformità mal-iskeda ta' żmien;
                        
                     
                           (d)
                        
                        
                           id-daqs żgħir tal-karga, varjazzjonijiet wiesgħa fil-karga, u l-introduzzjoni iktar intensa tas-SER fil-parti l-kbira tal-mikrosistemi iżolati, jillimitaw is-soluzzjonijiet teknoloġiċi disponibbli għall-ġenerazzjoni konvenzjali, u jillimitaw l-għażla għal istallazzjonijiet ta' ġenerazzjoni żgħar bl-użu ta' żejt tqil b'kontenut baxx tal-kubrit jew taż-żejt ħafif;
                        
                     
                           (e)
                        
                        
                           il-proċeduri għall-akkwist pubbliku ta' ġenerazzjoni ġdida tal-elettriku jitolbu ħafna żmien. Minn meta tingħata l-awtorizzazzjoni sa meta l-ġeneraturi tal-elettriku jibdew joperaw jgħaddu bejn sentejn u nofs u tliet snin;
                        
                     
                           (f)
                        
                        
                           l-iżvilupp ta' pjanijiet għall-bini ta' interkonnetturi bejn is-sistema interkonnessa Griega u l-mikrosistemi iżolati tal-NIIs jipperikola l-interess fl-investiment f'kapaċità ta' ġenerazzjoni konvenzjonali fl-NIIs. Jinsabu skedati proġetti ta' interkonnessjoni mal-gżejjer Ċikladi u ma' Kreta.
                        
                     
         
               (21)
            
            
               B'riżultat ta' dan, wieħed għandu jirrikorri ta' spiss għal soluzzjonijiet ta' emerġenza, bħall-kiri ta' ġeneraturi tal-elettriku mobbli bid-diżil, jew ta' turbini tal-gass. Il-ħtieġa ta' awtorizzazzjoni każ b'każ għall-ġenerazzjoni ta' emerġenza mhijiex sitwazzjoni mixtieqa, għaliex iġġib magħha l-kiri bil-għoli ta' tagħmir flok ix-xiri tiegħu. L-applikazzjoni tipprovdi bosta eżempji fejn inċidenti mhux imbassra wasslu għall-użu iktar fit-tul ta' ġeneraturi mobbli tal-elettriku.
            
         
               (22)
            
            
               L-applikazzjoni tissottolinja l-problemi li ġejjin għall-ftuħ tas-suq fis-sistemi tal-elettriku iżolati fl-NIIs:
               
                           (a)
                        
                        
                           biex ikun jista' jinfetaħ is-suq, ikollha tiġi żviluppata u installata infrastruttura speċjali fis-sistemi iżolati fl-NIIs. Din l-infrastruttura tinvolvi l-installazzjoni ta' ċentri ta' kontroll li jġestixxu: (i) l-iskedjar ta' kuljum tal-ġenerazzjoni; u (ii) ir-regolament tas-suq f'kull sistema iżolata billi jingħadda l-kost ta' produzzjoni f'kull sistema iżolata lill-fornituri attivi fiha.
                           L-infrastruttura meħtieġa tqum ħafna, u l-kost jitħallas mill-konsumaturi;
                        
                     
                           (b)
                        
                        
                           bis-saħħa tal-OSP tal-NII, il-prezzijiet bl-imnut tal-elettriku huma l-istess għal kull kategorija ta' konsumatur mat-territorju kollu tal-Greċja. Għaldaqstant, il-kost tal-produzzjoni ogħla fl-NIIs meta mqabbel mal-kost ta' produzzjoni fis-sistema interkonnessa għandu jiġi rkuprat mill-fornituri attivi fl-NIIs billi tingħadda l-parti rispettiva tal-kumpens tal-OSP skont il-bejgħ tal-elettriku lill-klijenti tagħhom.
                           Huwa sostnut li l-varjazzjoni wiesgħa fil-valuri tal-kost medju annwali tal-produzzjoni varjabbli għal kull NII tkun tikkomplika l-mekkaniżmu ta' regolament tas-suq.
                        
                     
         
               (23)
            
            
               Għalhekk, l-YPEKA hija tal-fehma li l-iżvilupp tal-infrastruttura meħtieġa għall-operat u s-superviżjoni tas-suq tal-elettriku b'mod konġunt mal-ftuħ tas-suq fis-sistemi iżolati fl-NIIs ikun iġib miegħu kostijiet li jisbqu l-vantaġġi li jistgħu jirċievu l-konsumaturi mill-ftuħ tas-suq.
            
         
               (24)
            
            
               L-applikazzjoni ma tinkludix data ta' skadenza tad-deroga rikjesta.
            
         3.   L-OPINJONI TAL-ARE
   
   3.1.   IL-KAMP TA' APPLIKAZZJONI TAD-DEROGA
   3.1.1.   Deroga mill-Kapitolu III tad-Direttiva 2009/72/KE
   
   
               (25)
            
            
               L-ARE hija tal-fehma li d-deroga mill-Kapitolu III, skont l-Artikolu 44(1), ma għandhiex tikkonċerna l-installazzjoni ta' kapaċità ġdida tal-elettriku li tista' tiġi żviluppata f'sistema iżolata, iżda biss it-tiġdid, l-aġġornament jew l-espansjoni tal-kapaċità ta' produzzjoni eżistenti. Il-kapaċità ta' ġenerazzjoni eżistenti hija magħmula mill-impjanti tal-elettriku li joperaw diġà jew li qegħdin jinbnew fl-NIIs. Kull impjant tal-elettriku ġdid li se jiġi installat f'dawk il-gżejjer jitqies bħala kapaċità ta' ġenerazzjoni ġdida.
            
         
               (26)
            
            
               L-ARE tinnota li l-produtturi indipendenti tal-elettriku (minn hawn 'il quddiem “IPPs”), jiġifieri differenti mill-KNE, urew interess qawwi fl-iżvilupp ta' SERs u impjanti tal-elettriku b'koġenerazzjoni fil-mikrosistemi iżolati kollha matul l-aħħar żewġ deċennji. B'konsegwenza ta' dan, l-aċċess ta' partijiet terzi għas-sistemi tal-elettriku tal-NIIs kollha f'dak li jirrigwarda l-iżvilupp tas-SERs u tal-koġenerazzjoni (elettriku u sħana fl-istess ħin, “CHP”) ma għandux jiġi llimitat.
            
         
               (27)
            
            
               L-ARE tiddikjara li mhijiex kontra l-għoti ta' deroga għall-attivazzjoni ta' impjanti tal-enerġija konvenzjonali ġodda, dejjem jekk jiġu rispettati ċerti kundizzjonijiet. Madankollu, l-Artikolu 44(1) tad-Direttiva 2009/72/KE ma jipprevedix il-possibbiltà ta' deroga għal kapaċità ġdida.
            
         
               (28)
            
            
               L-ARE hija tal-fehma li l-estensjoni tal-kapaċità ta' impjanti konvenzjonali eżistenti tikkonċerna fuq kollox nuqqas ta' kapaċità fuq terminu qasir fl-NIIs, minħabba ħsarat mhux imbassra fuq kapaċità eżistenti jew minħabba l-installazzjoni mwaħħla ta' kapaċità ġdida, speċjalment matul il-perjodi ta' domanda għolja (ngħidu aħna, iż-żminijiet l-aktar popolari tas-sajf). Dawn l-estensjonijiet huma soġġetti għal proċedura miftuħa ta' sejħiet għall-offerti skont l-Artikolu 8 tad-Direttiva 2009/72/KE. Tali proċedura tieħu ħafna żmien, u mhijiex adattata għal sitwazzjonijiet ta' emerġenza.
            
         
               (29)
            
            
               L-ARE taċċetta li l-KNE għandha tkopri kull sitwazzjoni ta' emerġenza li tista' tinqala'. Jekk nikkunsidraw li l-KNE hija kapaċi tittrasporta unitajiet mobbli konvenzjonali minn gżejjer fejn hemm eċċess ta' kapaċità lejn gżejjer fejn hemm defiċit fil-kapaċità, din is-soluzzjoni aktarx tkun l-iktar waħda ekonomika wkoll.
            
         
               (30)
            
            
               L-ARE tisħaq li kwalunkwe deroga jkollha tippermetti li tiġi speċifikata l-proċedura xierqa ta' liċenzjar għal sitwazzjonijiet ta' emerġenza, kif ukoll, speċifikament, liema kriterji msemmija fl-Artikolu 7 tad-Direttiva 2009/72/KE għandhom jiġu eżaminati mill-awtoritajiet kompetenti ta' liċenzjar.
            
         
               (31)
            
            
               L-ARE hija tal-fehma li d-deroga għandha tingħata għal perjodu limitat, pereżempju massimu ta' 10 snin.
            
         3.1.2.   Deroga mill-Kapitolu VIII tad-Direttiva
   
   
               (32)
            
            
               Skont l-ARE, il-provvista tal-elettriku fl-NIIs hija konnessa, b'termini prattiċi, mal-OSP tal-NII u mal-kumpens tal-OSP tal-NII, għaliex (i) il-kost tal-ġenerazzjoni tal-elettriku fl-NIIs huwa ferm ogħla minn dak fil-Ġreċja kontinentali, u (ii) l-Istat Grieg jirrikjedi skedar uniformi ta' prezzijiet, għal kull kategorija ta' klijent, mat-territorju kollu tiegħu.
            
         
               (33)
            
            
               Il-Kodiċi tal-NII jipprevdi l-installazzjoni ta' ċertu tagħmir ta' miters u reġistrazzjoni fl-NIIs għall-kejl skont is-siegħa, għall-ġestjoni tal-enerġija u għaċ-ċentri ta' kontroll, għall-monitoraġġ u għal sistemi informatiċi relatati. L-ARE ssostni li din l-infrastruttura hija indispensabbli, sabiex:
               
                           (a)
                        
                        
                           tiżgura li l-kostijiet tal-OSP ikunu trasparenti, ma jiddiskriminawx, u jistgħu jiġu vverifikati;
                        
                     
                           (b)
                        
                        
                           isir operat u ġestjoni bil-galbu tas-sistemi tal-elettriku nfushom, sabiex jintlaħaq l-iktar mod ekonomiku ta' operat, u b'hekk jinkiseb ukoll nuqqas ikbar fl-imposti tal-OSP tal-NII għall-konsumaturi tal-elettriku;
                        
                     
                           (c)
                        
                        
                           tintlaħaq introduzzjoni iktar intensa tal-użu tas-SER u tal-koġenerazzjoni, inklużi teknoloġiji tas-SER b'rekwiżiti kumplessi u speċjali għall-ġestjoni tagħhom, bħar-RES bil-ħżin, impjanti solari-termali, eċċ.;
                        
                     
                           (d)
                        
                        
                           tiġi ggarantita t-trasparenza meħtieġa fil-ġestjoni tas-sistemi iżolati, u b'hekk jiġi żgurat it-trattament mingħajr diskriminazzjoni tal-parteċipanti kollha fis-suq, b'mod partikulari l-produtturi.
                        
                     
         
               (34)
            
            
               L-ARE ssostni dejjem li, irrispettivament jekk fornitur wieħed jew iktar ikollhom liċenzja biex ikunu attivi f'mikrosistema iżolata, din l-infrastruttura għandha tiġi installata fis-sistemi iżolati fl-NIIs.
            
         
               (35)
            
            
               L-istima tal-kost għall-installazzjoni ta' din l-infrastruttura mhux mistenni li taqbeż EUR 20 sa 30 miljun għall-NIIs kollha, inklużi Kreta u Rodi. L-ARE tqis dan l-ammont raġonevoli, speċjalment meta tikkunsidra l-vantaġġi mistennija, jiġiferi: l-iżgurar tat-trasparenza, il-verifika tal-OSP tal-NII, u l-operat ikkontrollat u bil-galbu tas-sistema iżolati tal-elettriku.
            
         
               (36)
            
            
               Kuntrarju għall-YPEKA, l-ARE hija tal-fehma li jekk tingħata liċenzja lil aktar minn fornitur wieħed biex ikun attiv f'ċerta sistema iżolata fl-NIIs, dan ma jkunx ifisser kost addizzjonali sostanzjali tal-infrastruttura meħtieġa, billi l-istess infrastruttura xorta hija diġà meħtieġa għall-iskedar ta' kuljum tal-unitajiet ta' ġenerazzjoni li jinsabu fl-NIIs, għar-regolament tas-suq, u għall-forniment tal-OSP tal-NII.
            
         
               (37)
            
            
               Barra minn hekk, l-ARE tqis li jekk ikunu permessi aktar minn fornitur wieħed, dan ikollu benefiċċji addizzjonali sinifikanti għall-konsumaturi fl-NIIs.
            
         
               (38)
            
            
               B'konsegwenza ta' dan, l-ARE hija tal-fehma li l-esklużjoni permanenti ta' fornituri alternattivi fis-swieq tal-NIIs mhux ta' min wieħed jixtieqha. L-installazzjoni tal-infrastrutturi meħtieġa kif deskritta iktar 'il fuq mistennija li titlesta f'perjodu ta' bejn tliet snin u ħames snin. L-ARE ma tkunx kontra deroga possibbli strettament għal dan il-perjodu ta' żmien, mingħajr estensjonijiet oħra.
            
         
               (39)
            
            
               L-ARE tinnota wkoll li, f'każ li l-istat ta' kwalunkwe sistema iżolata fl-NIIs jinbidel b'mod li ma jibqax jidħol fil-kategorija ta' sistemi iżolati żgħar jew mikro, id-deroga għandha tintemm awtomatikament. Sitwazzjoni bħal din tista' tinqala' fejn is-sistemi iżolati fl-NIIs huma interkonnessi mas-sistema interkonnessa tal-Greċja.
            
         4.   VALUTAZZJONI
   
   4.1.   BAŻI LEGALI TAL-APPLIKAZZJONI
   
               (40)
            
            
               L-Artikolu 44(1) tad-Direttiva 2009/72/KE jipprevedi l-possibbiltà ta' deroga minn ċerti dispożizzjonijiet tad-Direttiva, fejn id-deroga tapplika għal sistemi żgħar iżolati u għal mikrosistemi iżolati.
            
         
               (41)
            
            
               Skont l-Artikolu 2(26) tad-Direttiva 2009/72/KE, sistema żgħira iżolata tfisser “kwalunkwe sistema b'konsum ta' anqas minn 3 000 GWh fis-sena 1996, fejn anqas minn 5 % tal-konsum annwali jinkiseb permezz ta' interkonnessjoni ma' sistemi oħra”.
            
         
               (42)
            
            
               Skont l-Artikolu 2(27) tad-Direttiva 2009/72/KE, mikrosistema iżolata tfisser “kwalunkwe sistema b'konsum ta' anqas minn 500 GWh fis-sena 1996, fejn ma jkun hemm l-ebda konnessjoni ma' sistemi oħra”.
            
         
               (43)
            
            
               Is-sistemi iżolati identifikati fl-applikazzjoni jikkonsistu f'NII waħda, u kultant minn bosta NIIs (ara l-kolonni 1 u 2 tat-Tabella). Anki jekk sistema iżolata tikkonsisti f'bosta NIIs li huma interkonnessi ma' xulxin, is-sistema tal-elettriku kkostitwita minn dawk l-NIIs interkonnessi hija iżolata, fis-sens illi ma hija konnessa mal-ebda sistema oħra tal-elettriku.
            
         
               (44)
            
            
               L-applikazzjoni tiddikjara li 31 mit-32 sistema iżolata huma mikrosistemi iżolati, bl-ikbar waħda tkun Rodi. Il-mikrosistemi iżolati li għalihom saret l-applikazzjoni rrappreżentat 5,24 % tal-bejgħ totali tal-elettriku fil-Greċja fl-2010. Is-sistema iżolata ta' Kreta titqies sistema iżolata żgħira. Kreta rrappreżentat 3,01 % tad-domanda tal-elettriku tal-Greċja fl-2010.
               
                  Domanda annwali għal kull Sistema Iżolata
               
               
                            
                        
                        
                            
                        
                        
                           Domanda annwali (MWh)
                        
                        
                           Domanda annwali fl-1996
                        
                     
                           Isem is-Sistema Iżolata (SI)
                        
                        
                           NIIs li huma parti mis-SI
                        
                        
                           1996
                        
                        
                           2003
                        
                        
                           2010
                        
                        
                           2013
                        
                        
                           < 3 000  GWh
                        
                        
                           < 500 GWh
                        
                     
                           Kreta
                        
                        
                            
                        
                        
                           1 562 300 
                        
                        
                           2 444 543 
                        
                        
                           3 014 392 
                        
                        
                           2 825 132 
                        
                        
                           Iva
                        
                        
                           Le
                        
                     
                           Rodi
                        
                        
                           Rodi
                           Chalki
                        
                        
                           386 630 
                        
                        
                           650 115 
                        
                        
                           764 401 
                        
                        
                           760 658 
                        
                        
                           Iva
                        
                        
                           Iva
                        
                     
                           Kos-Kalymnos
                        
                        
                           Kos
                           Kalymnos
                           Lipsi
                           Leros
                           Nisyros-Giali
                           Tilos
                           Telendos
                           Pserimos
                        
                        
                           156 340 
                        
                        
                           281 574 
                        
                        
                           351 959 
                        
                        
                           352 984 
                        
                        
                           Iva
                        
                        
                           Iva
                        
                     
                           Lesvos
                        
                        
                           Lesvos
                        
                        
                           153 650 
                        
                        
                           259 552 
                        
                        
                           308 454 
                        
                        
                           288 230 
                        
                        
                           Iva
                        
                        
                           Iva
                        
                     
                           Chios
                        
                        
                           Chios
                           Psara
                           Oinousses
                        
                        
                           110 480 
                        
                        
                           180 868 
                        
                        
                           214 449 
                        
                        
                           200 042 
                        
                        
                           Iva
                        
                        
                           Iva
                        
                     
                           Paros
                        
                        
                           Paros
                           Antiparos
                           Naxos
                           Iraklia
                           Koufonisia
                           Schinousa
                           Ios
                           Sikinos
                           Folegandros
                        
                        
                           95 340 
                        
                        
                           164 761 
                        
                        
                           208 206 
                        
                        
                           194 740 
                        
                        
                           Iva
                        
                        
                           Iva
                        
                     
                           Samos
                        
                        
                           Samos
                           Fournoi
                           Thymena
                        
                        
                           90 170 
                        
                        
                           136 283 
                        
                        
                           151 017 
                        
                        
                           137 315 
                        
                        
                           Iva
                        
                        
                           Iva
                        
                     
                           Syros
                        
                        
                           Syros
                        
                        
                           56 920 
                        
                        
                           100 429 
                        
                        
                           107 270 
                        
                        
                           95 302 
                        
                        
                           Iva
                        
                        
                           Iva
                        
                     
                           Thira
                        
                        
                           Thira
                           Thirasia
                        
                        
                           47 680 
                        
                        
                           88 073 
                        
                        
                           117 957 
                        
                        
                           120 199 
                        
                        
                           Iva
                        
                        
                           Iva
                        
                     
                           Mykonos-Dilos
                        
                        
                           Mykonos-Dilos
                        
                        
                           45 740 
                        
                        
                           78 049 
                        
                        
                           115 071 
                        
                        
                           112 978 
                        
                        
                           Iva
                        
                        
                           Iva
                        
                     
                           Limnos
                        
                        
                           Limnos
                        
                        
                           35 650 
                        
                        
                           55 340 
                        
                        
                           62 710 
                        
                        
                           59 672 
                        
                        
                           Iva
                        
                        
                           Iva
                        
                     
                           Karpathos
                        
                        
                           Karpathos
                           Kasos
                        
                        
                           26 580 
                        
                        
                           30 397 
                        
                        
                           37 829 
                        
                        
                           36 931 
                        
                        
                           Iva
                        
                        
                           Iva
                        
                     
                           Milos
                        
                        
                           Milos
                           Kimolos
                        
                        
                           15 460 
                        
                        
                           37 331 
                        
                        
                           45 819 
                        
                        
                           45 402 
                        
                        
                           Iva
                        
                        
                           Iva
                        
                     
                           Ikaria
                        
                        
                           Ikaria
                        
                        
                           13 110 
                        
                        
                           24 359 
                        
                        
                           28 845 
                        
                        
                           27 613 
                        
                        
                           Iva
                        
                        
                           Iva
                        
                     
                           Skyros
                        
                        
                           Skyros
                        
                        
                           9 380 
                        
                        
                           14 053 
                        
                        
                           16 150 
                        
                        
                           14 782 
                        
                        
                           Iva
                        
                        
                           Iva
                        
                     
                           Patmos
                        
                        
                           Patmos
                        
                        
                           8 770 
                        
                        
                           13 988 
                        
                        
                           16 738 
                        
                        
                           17 020 
                        
                        
                           Iva
                        
                        
                           Iva
                        
                     
                           Sifnos
                        
                        
                           Sifnos
                        
                        
                           6 540 
                        
                        
                           13 180 
                        
                        
                           17 966 
                        
                        
                           16 521 
                        
                        
                           Iva
                        
                        
                           Iva
                        
                     
                           Symi
                        
                        
                           Symi
                        
                        
                           5 250 
                        
                        
                           9 819 
                        
                        
                           15 054 
                        
                        
                           14 662 
                        
                        
                           Iva
                        
                        
                           Iva
                        
                     
                           Amorgos
                        
                        
                           Amorgos
                        
                        
                           3 840 
                        
                        
                           7 284 
                        
                        
                           9 816 
                        
                        
                           9 072 
                        
                        
                           Iva
                        
                        
                           Iva
                        
                     
                           Kythnos
                        
                        
                           Kythnos
                        
                        
                           3 610 
                        
                        
                           7 089 
                        
                        
                           8 309 
                        
                        
                           7 991 
                        
                        
                           Iva
                        
                        
                           Iva
                        
                     
                           Serifos
                        
                        
                           Serifos
                        
                        
                           2 830 
                        
                        
                           6 793 
                        
                        
                           8 162 
                        
                        
                           7 654 
                        
                        
                           Iva
                        
                        
                           Iva
                        
                     
                           Astypalea
                        
                        
                           Astypalea
                        
                        
                           2 470 
                        
                        
                           5 283 
                        
                        
                           6 997 
                        
                        
                           6 670 
                        
                        
                           Iva
                        
                        
                           Iva
                        
                     
                           Megisti
                        
                        
                           Megisti
                        
                        
                           770
                        
                        
                           1 863 
                        
                        
                           2 751 
                        
                        
                           3 005 
                        
                        
                           Iva
                        
                        
                           Iva
                        
                     
                           Ag. Efstratios
                        
                        
                           Ag. Efstratios
                        
                        
                           540
                        
                        
                           937
                        
                        
                           1 058 
                        
                        
                           1 075 
                        
                        
                           Iva
                        
                        
                           Iva
                        
                     
                           Anafi
                        
                        
                           Anafi
                        
                        
                           400
                        
                        
                           858
                        
                        
                           1 110 
                        
                        
                           1 179 
                        
                        
                           Iva
                        
                        
                           Iva
                        
                     
                           Othoni
                        
                        
                           Othoni
                        
                        
                           330
                        
                        
                           588
                        
                        
                           674
                        
                        
                           632
                        
                        
                           Iva
                        
                        
                           Iva
                        
                     
                           Erikousa
                        
                        
                           Erikousa
                        
                        
                           220
                        
                        
                           452
                        
                        
                           710
                        
                        
                           746
                        
                        
                           Iva
                        
                        
                           Iva
                        
                     
                           Agathonisi
                        
                        
                           Agathonisi
                        
                        
                           190
                        
                        
                           388
                        
                        
                           522
                        
                        
                           642
                        
                        
                           Iva
                        
                        
                           Iva
                        
                     
                           Donousa
                        
                        
                           Donousa
                        
                        
                           180
                        
                        
                           417
                        
                        
                           676
                        
                        
                           690
                        
                        
                           Iva
                        
                        
                           Iva
                        
                     
                           Antikithyra
                        
                        
                           Antikithyra
                        
                        
                           70
                        
                        
                           199
                        
                        
                           228
                        
                        
                           241
                        
                        
                           Iva
                        
                        
                           Iva
                        
                     
                           Arkii-Marathi
                        
                        
                           Arkii-Marathi
                        
                        
                           0
                        
                        
                           175
                        
                        
                           248
                        
                        
                           312
                        
                        
                           Iva
                        
                        
                           Iva
                        
                     
                           Gavdos
                        
                        
                           Gavdos
                        
                        
                           0
                        
                        
                           0
                        
                        
                           365
                        
                        
                           471
                        
                        
                           Iva
                        
                        
                           Iva
                        
                     
         
               (45)
            
            
               It-tabella ta' hawn fuq tinkludi s-sistemi iżolati kif identifikati fl-applikazzjoni, u tagħti ċerta informazzjoni dwar kull waħda minnhom. Minn dan it-tagħrif wieħed jista' jikkonkludi li fis-sistemi iżolati kollha, għajr dik ta' Kreta, fl-1996 kellhom domanda tal-elettriku li tikkwalifikahom bħala mikrosistemi iżolati fit-tifsira tal-Artikolu 2(27) tad-Direttiva 2009/72/KE. F'dak li jirrigwarda Kreta, ta' min isemmi wkoll li, billi Kreta ma kinitx u għad mhix interkonnessa ma' xi sistema oħra tal-elettriku, il-perċentwal tad-domanda tagħha sodisfatta permezz tal-interkonnetturi kien u għadu żero, jiġifieri inqas minn 5 %. Għaldaqstant, Kreta hija sistema iżolata żgħira fit-tifsira tal-Artikolu 2(26) tad-Direttiva 2009/72/KE.
            
         
               (46)
            
            
               L-opinjoni tal-ARE ma għaddietx kumment fuq is-sistemi iżolati identifikati fl-applikazzjoni.
            
         
               (47)
            
            
               Għaldaqstant, il-Kummissjoni tikkonkludi li s-sistemi iżolati kif identifikati fil-kolonna 1 tat-tabella ta' hawn fuq huma kollha mikrosistemi iżolati fit-tifsira tal-Artikolu 2(27) tad-Direttiva 2009/72/KE, għajr Kreta, li hija sistema iżolata żgħira fit-tifsira tal-Artikolu 2(26) tad-Direttiva 2009/72/KE.
            
         4.2.   PROBLEMI SOSTANZJALI GĦALL-OPERAT TA' IMPJANTI TAL-ELETTRIKU KONVENZJONALI FIL-MIKROSISTEMI IŻOLATI
   
               (48)
            
            
               Il-Kummissjoni tqis li jeżistu problemi sostanzjali għall-operat ta' impjanti tal-elettriku konvenzjonali fil-mikrosistemi iżolati. Dan huwa partikularment minħabba l-elementi li ġejjin:
               
                           (a)
                        
                        
                           Id-daqs tal-karga li trid tiġi fornuta fuq il-gżejjer ma jagħtix lok għall-installazzjoni ta' impjanti tal-elettriku konvenzjonali ikbar, iktar effiċjeni u iktar kosteffettivi, anki għaliex biex sistema iżolata tkun tista' topera f'marġni ta' sikurezza aċċettabbli, ma tistax toqgħod fuq impjant tal-enerġija wieħed biss.
                           Il-karga massima annwali fl-ebda mill-mikrosistemi iżolati ma qabżet il-188,5 MW fl-2013. Il-karga massima medja (20,8 MW) u medjana (4,2 MW) huma ħafna iżgħar.
                           L-ebda impjant konvenzjonali installat fil-mikrosistemi iżolati ma għandha kapaċità ikbar minn 27 MW. Id-daqs medju tal-impjant (3,9 MW) u d-daqs medjan (1,1 MW) huma ħafna iżgħar.
                           Id-daqs żgħir tal-karga li trid tiġi fornuta, il-varjazzjoni kbira fid-domanda, intensifikata mill-introduzzjoni dejjem tikber tas-SER, inaqqsu wkoll l-għażla tat-teknoloġiji tal-impjanti tal-elettriku konvenzjonali li jistgħu jiġu operati fil-mikrosistemi iżolati.
                           Kull kapaċità ta' ġenerazzjoni konvenzjonali fis-sistemi iżolati tal-NIIs tuża d-diżil jew iż-żejt tal-fjuwil.
                        
                     
                           (b)
                        
                        
                           Il-fatturi tal-karga annwali fil-mikrosistemi iżolati kollha huma baxxi. Il-fattur tal-karga ma qabiżx iż-0,54 fl-2012, fl-ebda mikrosistema iżolata. Il-karga massima medja u medjana, it-tnejn li huma ta' 0,38, kienu saħansitra iżgħar. Fid-dawl tal-aċċess ta' prijorità tas-SER, u fid-dawl tal-fatt li l-fatturi tal-karga użati hawnhekk jirriflettu s-sistema kollha tal-elettriku tal-mikrosistema iżolata, il-fattur tal-karga għall-impjanti tal-elettriku konvenzjonali fl-NIIs huwa saħansitra iktar baxx.
                           Il-fattur tal-karga annwali fis-sistema interkonnessa tal-Greċja s-soltu jkun madwar 50 % għall-unitajiet kollha, u 65 % għall-unitajiet termali (6).
                           Il-fattur tal-karga annwali huwa indikattiv tal-użu reali li jsir mill-impjanti tal-elettriku matul sena determinata, u b'hekk huwa indikattiv ukoll tal-kapaċità tagħhom li jagħmlu profitt.
                           L-introduzzjoni dejjem iktar intensa tas-SER għandha tkompli tnaqqas il-karga li tiġi fornuta mill-impjanti tal-elettriku konvenzjonali.
                        
                     
                           (c)
                        
                        
                           Jeżistu bosta proġetti bil-għan li jistabbilixxu interkonnessjoni tal-NIIs, b'mod partikulari ċ-Ċikladi u Kreta, mas-sistema interkonnessa ewlenija tal-Greċja. Kif ġie spjegat aktar 'il fuq, l-impjanti tal-elettriku konvenzjonali fl-NIIs mhumiex effiċjenti daqs l-impjanti tal-elettriku installati fis-sistema interkonnessa, u għalhekk x'aktarx li ma jkunux ekonomikament vijabbli ladarba l-NIIs li fuqhom jinsabu jkunu interkonnessi.
                           Għaldaqstant, il-possibbiltà li sistema iżolata tiġi interkonnessa hija diżinċentiv serju għall-investiment fil-kapaċità konvenzjonali fuq l-NIIs.
                        
                     
                           (d)
                        
                        
                           Il-karga relattivament żgħira li għandha tiġi fornuta tfisser li passi lura relattivament żgħar fid-domanda aktarx jolqtu l-kapaċità ta' ġenerazzjoni meħtieġa f'sistema iżolata determinata. In-nuqqas ta' kapaċità ta' interkonnessjoni jfisser li kull bidla fid-domanda għan-neċessità għandha tintlaqa' minn kapaċità ta' ġenerazzjoni li tinsab fil-mikrosistema iżolata.
                           Dan il-fattur iżid il-bżonn ta' effiċjenza u flessibbiltà fir-rispons għal passi lura fid-domanda fit-tul.
                           Din il-ħtieġa ta' flessibbiltà tkompli tikber fid-dawl tad-diffikultajiet li jinstabu siti xierqa għall-impjanti tal-elettriku konvenzjonali fuq l-NIIs, u minħabba d-dewmien tal-proċeduri ta' liċenzjar u għoti ta' permessi.
                        
                     
                           (e)
                        
                        
                           Il-proporzjon bejn id-domanda massima annwali u d-domanda minima annwali fl-2012 (7), fil-mikrosistemi iżolati kollha, huwa tal-anqas 3,35, iżda huwa ogħla, u spiss ħafna ogħla, għal mikrosistema iżolata determinata. Fil-fatt, il-proporzjon medju u dak medjan bejn id-domanda massima u d-domanda minima huma 6,27 u 5,98 rispettivament.
                           Il-proporzjon bejn id-domanda massima u dik minima fl-2010 fis-sistema interkonnessa tal-Greċja huwa madwar 3.
                           Il-proporzjon ogħla bejn id-domanda massima u dik minima jirrifletti l-grad ta' flessibbiltà u r-riżervi li, anki f'sena determinata, jeħtieġu jkunu disponibbli fil-kapaċità ta' ġenerazzjoni installata f'sistema iżolata.
                           F'dan ir-rigward, ta' min wieħed jinnota li fl-2012, f'madwar 60 % tal-mikrosistemi iżolati, isir użu ta' ġeneraturi tal-elettriku mobbli.
                        
                     
         
               (49)
            
            
               Għaldaqstant, il-Kummissjoni tikkonkludi li jeżistu problemi sostanzjali għall-operat ta' impjanti tal-elettriku konvenzjonali fis-sistemi iżolati tal-NIIs kif identifikati fit-tabella aktar 'il fuq.
            
         4.3.   VALUTAZZJONI TAD-DEROGA MITLUBA MILL-KAPITOLU III
   4.3.1.   Id-deroga mid-dispożizzjonijiet tal-Kapitolu III ma tistax tapplika għal kapaċità ġdida
   
   
               (50)
            
            
               Skont l-Artikolu 44(1) tad-Direttiva 2009/72/KE, derogi mid-dispożizzjonijiet tal-Kapitolu III jistgħu jingħataw biss fejn jidħlu t-tiġdid, l-aġġornament jew l-estensjoni tal-kapaċità eżistenti.
            
         
               (51)
            
            
               Għaldaqstant, ma tistax tingħata deroga mid-dispożizzjonijiet tal-Kapitolu III tad-Direttiva 2009/72/KE għal kapaċità ġdida.
            
         
               (52)
            
            
               Minflok, billi s-sistemi iżolati fl-NIIs huma netwerks ta' distribuzzjoni, jekk il-proċedura ta' awtorizzazzjoni għal kapaċità ġdida tonqos milli tipprovdi għall-awtorizzazzjoni sodisfaċenti ta' kapaċità ġdida għal sistemi iżolati fl-NIIs, l-awtoritajiet Griegi jistgħu jikkunsidraw li jużaw id-dispożizzjonijiet tal-Artikolu 7(3) tad-Direttiva 2009/72/KE ukoll għal kapaċità konvenzjonali żgħira ġdida. Tali kapaċità konvenzjonali żgħira ġdida tista' tinkludi, pereżempju, kapaċità ta' ġenerazzjoni temporanja li tista' ssir disponibbli fit-tul, mingħajr attribuzzjoni permanenti lil post speċifiku.
            
         4.3.2.   Id-deroga mid-dispożizzjonijiet tal-Kapitolu III ma tistax tapplika għal Kreta
   
   
               (53)
            
            
               Kif issemma aktar 'il fuq, l-NIIs kollha huma mikrosistemi iżolati, bl-eċċezzjoni ta' Kreta, li hija sistema żgħira iżolata.
            
         
               (54)
            
            
               Għaldaqstant, ma tistax tingħata deroga mid-dispożizzjonijiet tal-Kapitolu III tad-Direttiva 2009/72/KE għal Kreta.
            
         4.3.3.   Id-deroga mid-dispożizzjonijiet tal-Kapitolu III ma tkoprix l-impjanti tas-SER u tas-CHP
   
   
               (55)
            
            
               L-applikazzjoni ma ssemmix b'mod espliċitu li d-deroga mitluba tikkonċerna impjanti konvenzjonali biss.
            
         
               (56)
            
            
               Madankollu, l-Artikolu 133(3) tal-Liġi 4001/2011 jeskludi espressament l-elettriku prodott bl-użu ta' sorsi tal-enerġija rinnovabbli, bil-koġenerazzjoni ta' effiċjenza għolja jew bl-impjanti ibridi, filwaqt li l-awtoprodutturi huma esklużi mill-ambitu tal-liċenzja ta' produzzjoni esklussiva li tista' tingħata lill-KNE. L-istess jgħodd fid-dawl tal-Artikolu 225 tal-Kodiċi tal-NII.
            
         
               (57)
            
            
               Barra minn hekk, il-ġustifikazzjoni mogħtija torbot ma' problemi sostanzjali fl-operat ta' impjanti tal-elettriku konvenzjonali biss. Fil-fatt, huwa loġiku li dawk l-impjanti tal-elettriku jħabbtu wiċċhom ma' problemi sostanzjali b'riżultat, fost l-oħrajn, taż-żieda fl-introduzzjoni tas-SER.
            
         
               (58)
            
            
               Għaldaqstant, anki jekk l-applikazzjoni għandha tfittex li titlob deroga mid-dispożizzjonijiet tal-Kapitolu III tad-Direttiva 2009/72/KE għal impjanti ta' ġenerazzjoni differenti mill-impjanti tal-elettriku konvenzjonali, id-deroga ma tistax tingħata, għax ma ngħatat l-ebda raġuni li tiġġustifikaha.
            
         4.3.4.   Id-deroga għall-awtorizzazzjoni tat-tiġdid, l-aġġornament jew l-estensjoni tal-kapaċità eżistenti tista' tingħata
   
   
               (59)
            
            
               Fid-dawl tal-problemi sostanzjali msemmija iktar 'il fuq għall-operat ta' impjanti tal-elettriku konvenzjonali fis-sistema iżolati żgħar, tista' tingħata deroga għall-awtorizzazzjoni ta' kapaċità konvenzjonali eżistenti, dejjem safejn dan jikkonċerna t-tiġdid, l-aġġornament u l-estensjoni ta' kapaċità konvenzjonali eżistenti. Tali awtorizzazzjoni tista' tingħata direttament lill-KNE.
            
         
               (60)
            
            
               Għall-finijiet ta' din id-deroga:
               
                           (a)
                        
                        
                           il-kapaċità ta' ġenerazzjoni konvenzjonali eżistenti tinkludi proġetti għall-bini ta' kapaċità ta' ġenerazzjoni konvenzjonali li għaliha diġà ngħatat liċenzja mill-ARE, li sad-data ta' dħul fis-seħħ ta' din id-Deċiżjoni ma ġietx ikkanċellata;
                        
                     
                           (b)
                        
                        
                           it-twaqqigħ sħiħ tal-kapaċità ta' ġenerazzjoni ewlenija f'sit eżistenti, u s-sostituzzjoni tiegħu b'installazzjoni ġdida ta' ġenerazzjoni tal-elettriku, jitqiesu bini ta' kapaċità ġdida;
                        
                     
                           (c)
                        
                        
                           it-tqegħid ta' kapaċità ta' ġenerazzjoni temporanja fil-perimetru tal-kapaċità eżistenti jikkostitwixxi estensjoni ta' kapaċità eżistenti.
                        
                     
         
               (61)
            
            
               Madankollu, ma hemm l-ebda raġuni għal deroga mill-kriterji u mill-kundizzjonijiet, bħal dawk stipulati fl-Artikolu 7(2) tad-Direttiva 2009/72/KE, li skonthom tista' tingħata awtorizzazzjoni lill-KNE.
            
         
               (62)
            
            
               Barra minn hekk, f'każ li d-deroga tingħata direttament lill-KNE, huwa importanti li t-termini jistipulaw l-obbligi fir-rigward tal-iskadenza għad-dħul fl-operat sħiħ tal-impjant tal-elettriku konvenzjonali awtorizzat, u li jinkludu dispożizzjonijiet li jiżguraw il-konformità sħiħa u effettiva ma' tali obbligi. Wara din l-iskadenza, fid-diskrezzjoni esklussiva tal-ARE, tali awtorizzazzjoni diretta tista' tiġi estiża, iżda biss jekk l-iskadenza tkun għaddiet għal raġunijiet li jmorru lil hinn mill-kontroll tal-KNE. Wara l-iskadenza, l-ARE għandha torganizza proċedura ta' awtorizzazzjoni f'konformità sħiħa mal-Artikolu 7(1) tad-Direttiva 2009/72/KE, u b'hekk tinkludi l-parteċipazzjoni ta' partijiet terzi.
            
         4.3.5.   Id-deroga ma tistax tkopri sejħiet għall-offerti għal kapaċità ġdida
   
   
               (63)
            
            
               Bħala definizzjoni, is-sejħiet għall-offerti fit-tifsira tal-Artikolu 8 tad-Direttiva 2009/72/KE jikkonċernaw il-kapaċità li għad trid tinbena u tiġi awtorizzata, u għalhekk, jikkostitwixxu kapaċità ġdida.
            
         
               (64)
            
            
               Għar-raġunijiet diġà spjegati aktar 'il fuq, ma għandhiex tingħata deroga għal kapaċità ġdida skont l-Artikolu 44(1) tad-Direttiva 2009/72/KE.
            
         4.4.   VALUTAZZJONI TAD-DEROGA MITLUBA MILL-KAPITOLU VIII
   4.4.1.   Id-deroga mid-dispożizzjonijiet tal-Kapitolu VIII ma tkoprix l-Artikolu 32 dwar l-aċċess ta' partijiet terzi
   
   
               (65)
            
            
               L-applikazzjoni tikkonċerna d-deroga mill-Kapitolu VIII tad-Direttiva 2009/72/KE, u b'hekk, tista' titqies li tinkludi talba għal deroga mid-dispożizzjonijiet tal-Artikolu 32 dwar l-aċċess ta' partijiet terzi (minn issa 'l quddiem “APT”).
            
         
               (66)
            
            
               L-applikazzjoni ma tispeċifikax jekk id-deroga mitluba tkoprix ukoll l-Artikolu 32 tad-Direttiva 2009/72/KE, u lanqas ma tagħti raġunijiet li jiġġustifikaw tali deroga. Minflok, il-Liġi 4001/2011 u l-kodiċi tan-NII jobbligaw lil DEDDIE li tagħti lil partijiet terzi, mingħajr diskriminazzjoni, aċċess għas-sistema ta' distribuzzjoni kif operata minn DEDDIE (eż. l-Artikolu 127 tal-Liġi 4001/2011). Konsegwentement, din id-deroga ma tistax tingħata.
            
         4.4.2.   Deroga mill-Artikolu 33 dwar il-ftuħ tas-suq u r-reċiproċità
   
   4.4.2.1.   L-ebda raġuni għal deroga permanenti mill-Artikolu 33 tad-Direttiva 2009/72/KE
   
   
               (67)
            
            
               L-applikazzjoni targumenta essenzjalment li l-KNE għandha tibqa' l-uniku fornitur bil-liċenzja li jforni l-elettriku lill-klijenti fuq l-NII, għar-raġuni li l-iżvilupp tal-infrastruttura meħtieġa għall-operat u s-superviżjoni tas-suq tal-elettriku f'mikrosistemi iżolati, flimkien ma' dawk meħtieġa għall-ftuħ tas-suq għall-fornituri partijiet terzi, iwassal għal kostijiet għall-operatur tan-NII li jisbqu l-vantaġġi li jistgħu jirċievu l-konsumaturi mill-ftuħ tas-suq.
            
         
               (68)
            
            
               Kif joħroġ fid-dieher mill-opinjoni tal-ARE, l-infrastruttura installata fuq l-NIIs tfittex li tiżgura li l-OSP tal-NII jista' jiġi ġestit, skont il-liġi eżistenzi, b'mod trasparenti, verifikabbli u mingħajr diskriminazzjoni. Barra minn hekk, l-infrastruttura hija meħtieġa għall-operat tas-sistemi iżolati tal-NII minn perspettiva teknika kif ukoll ekonomika. B'riżultat ta' dan, billi l-infrastruttura xorta hija meħtieġa biex tilħaq dawk ir-rekwiżiti, irrispettivament mill-għadd ta' fornituri li għandhom liċenzja fl-NIIs, il-ftuħ tas-suq ma jżidx il-kost tal-infrastruttura.
            
         
               (69)
            
            
               Anki jekk teħtieġ infrastruttura simili, il-ftuħ tas-suq mhuwiex intrinsikament marbut mal-operat tekniku tas-sistemi iżolati fl-NIIs jew mal-OSP tal-NII, billi ma hemm l-ebda rabta kawżali bejn l-operat tekniku u ekonomiku ta' dawn is-sistemi iżolati u l-operat tal-OSP tan-NII skont ir-rekwiżiti legali rilevanti, min-naħa l-waħda, u bejn il-kwistjoni ta' jekk fornitur wieħed jew iktar għandhomx liċenzja biex ifornu lill-konsumatur tal-elettriku fl-NII, fuq in-naħa l-oħra.
            
         
               (70)
            
            
               Huwa korrett li l-kostijiet ogħla tal-produzzjoni fl-NIIs meta mqabbla mal-kost ta' produzzjoni fis-sistema interkonnessa għandhom jiġu rkuprati mill-fornituri attivi fl-NIIs billi tingħadda l-parti rispettiva tal-kumpens tal-OSP tal-NII skont il-bejgħ tal-elettriku lill-klijenti tagħhom. Madankollu, l-istabbiliment tal-kostijiet ta' produzzjoni fl-NIIs huwa f'kull każ meħtieġ sabiex jiddetermina l-kumpens finanzjarju għall-OSP tal-NII, irrispettivament mill-għadd ta' fornituri attivi fl-NIIs.
            
         
               (71)
            
            
               L-uniku rekwiżit addizzjonali għall-ftuħ tas-suq huwa li dan il-kost jingħadda lil kull fornitur tal-partijiet rispettivi tal-kumpens tal-OSP tal-NII, skont il-bejgħ tal-elettriku tal-klijenti tagħhom. Id-dejta relatata tal-klijenti, b'mod partikulari d-dejta tal-miters, hija meħtieġa wkoll, irrispettivament jekk hemmx fornitur wieħed jew iktar b'liċenzja li jfornu lill-klijenti bbażati fuq l-NII.
            
         
               (72)
            
            
               B'riżultat ta' dan, l-għoti ta' kumpens tal-OSP tal-NII lill-fornituri jfisser biss il-kapaċità li d-dejta tal-miters tal-klijenti tiġi attribwita lil fornitur liċenzjat partikulari, li huwa qabelxejn proċess amministrattiv imsejjes fuq l-informazzjoni, miġbura bis-sħiħ jew sa grad avvanzat, irrispettivament jekk jeżistix jew le l-ftuħ tas-suq fl-NIIs. It-tieni nett, din il-kapaċità hija prekundizzjoni għall-operat xieraq ta' kwalunkwe suq ta' provvista tal-elettriku. Għaldaqstant, tali kostijiet ma jistgħux jiġu aċċettati bħala raġuni għal deroga għall-ftuħ tas-suq, billi mhumiex speċifiċi għall-operat tas-sistemi iżolati tal-NIIs, jew konnessi ma' problema sostanzjali fl-operat tagħhom.
            
         
               (73)
            
            
               Importanti li wieħed jinnota li t-tfassil ta' reġistri għall-attribuzzjoni tal-informazzjoni dwar il-miters lill-fornituri huwa parti mill-infrastruttura li għandha tiġi implimentata. Filwaqt li l-installazzjoni bis-sħiħ tal-infrastruttura ppjanata se tiffaċilita l-operat ottimali tas-sistemi tal-elettriku iżolati, l-implimentazzjoni sħiħa tal-investiment relatat mhijiex kundizzjoni neċessarja biex isir il-ftuħ tas-suq.
            
         
               (74)
            
            
               Il-fatt li tista' teżisti varjazzjoni wiesgħa fil-valuri tal-kost ta' produzzjoni annwali medju varjabbli għal kull NII ma jfisser xejn. Fil-fatt, anki jekk tkun sostanzjata, tali varjazzjoni tikkonċerna l-kost tal-produzzjoni tal-elettriku fis-sistemi iżolati tan-NIIs. L-istabbiliment ta' dan l-ammont diġà huwa meħtieġ għall-ġestjoni tal-OSP tal-NII skont ir-rekwiżiti legali, u barra minn hekk, bl-ebda mod mhu milqut mill-għadd ta' fornituri b'liċenzja biex ifornu l-elettriku lill-klijenti bbażati fl-NIIs. Barra minn hekk, fid-dawl tal-fatt li l-amministrazzjoni tal-OSP tal-NII hija msejsa diġà fuq sistema ta' kull xahar għal kull sistema iżolata b'mod separat, huwa diffiċli li wieħed jimmaġina li varjazzjonijiet annwali kbar għal kull NII jistgħu jwasslu għal problemi materjali.
            
         
               (75)
            
            
               Minn dan isegwi li l-għadd ta' fornituri b'liċenzja li jfornu l-elettriku lil klijenti fuq l-NIIs la huwa intrinsikament marbut mal-operat tekniku u ekonomiku tas-sistemi iżolati, u lanqas mal-operat tal-OSP tal-NII skont ir-rekwiżiti legali rilevanti.
            
         
               (76)
            
            
               Barra minn hekk, ta' min jinnota li l-ftuħ tas-suq għandu vantaġġi li jisbqu l-kostijiet, jekk ikun hemm, tal-ftuħ tas-suq. Kif tinnota l-ARE, fornituri alternattivi fl-NIIs jistgħu jipprovdu vantaġġi addizzjonali sinifikanti lil klijenti bbażati fl-NIIs, billi jikkombinaw il-forniment ta' servizzi oħra ma' dak tal-elettriku.
            
         
               (77)
            
            
               B'riżultat ta' dan, it-talba għal deroga permanenti mill-Artikolu 33 ma għandhiex tingħata.
            
         4.4.2.2.   Limitazzjoni fit-tul ta' żmien ta' sistema iżolata mill-Artikolu 33 tad-Direttiva 2009/72/KE
   
   
               (78)
            
            
               Fid-dawl ta' kulma ngħad hawn fuq, għandu jiġi rikonoxxut li l-ftuħ tas-suq jirrikjedi l-istabbiliment ta' arranġamenti prattiċi biex jippermettu lis-sistemi iżolati tal-NIIs jiġu operati f'konformità sħiħa mal-Kodiċi tal-NII. Problemi prattiċi marbutin mal-ftuħ tas-suq jistgħu jwasslu jew għan-nuqqas ta' disponibbiltà tar-reġistri rikjesti biex jattribwixxu l-miters u d-dejta tal-miters lill-fornituri, jew għall-fatt li l-konfigurazzjoni ottimali tal-infrastruttura għadha mhix implimentata. Abbażi ta' dan, jista' jiġi kkunsidrat l-għoti ta' deroga mill-Artikolu 33 tad-Direttiva 2009/72/KE li tkun limitata fiż-żmien.
            
         
               (79)
            
            
               Fil-valutazzjoni tat-tul ta' żmien ta' tali deroga mill-Kapitolu VIII, iż-żewġ konsiderazzjonijiet li ġejjin huma rilevanti:
               
                           (a)
                        
                        
                           kif diġà ġie indikat, l-iktar element importanti meħtieġ għall-ftuħ tas-suq fl-NIIs huwa d-disponibbiltà ta' reġistru fl-NIIs li jippermetti l-attribuzzjoni ta' dejta tal-miters lil fornitur determinat. L-Artikolu 327(4) tal-Kodiċi tal-NII jistipula li r-reġistru meħtieġ għal dan il-għan jiġi ffinalizzat sa mhux iktar minn sentejn wara d-dħul fis-seħħ tal-Kodiċi tal-NII. Id-disponibbiltà tar-reġistru hija kundizzjoni neċessarja għall-ftuħ tas-suq f'termini prattiċi;
                        
                     
                           (b)
                        
                        
                           it-tlestija sħiħa tal-programm ta' investiment għall-installazzjoni tal-infrastruttura fl-NIIs tkun tiffaċilita bla dubju l-operat prattiku tal-ftuħ tas-suq fl-NIIs. Madankollu, dan mhuwiex rekwiżit neċessarju. L-Artikolu 237(7) tal-Kodiċi tal-NII jistipula skeda ta' żmien li skontha l-NIIs attwali kollha suppost ikunu mgħammra bl-infrastruttura addizzjonali li għandha tiġi installata fl-NIIS mhux inqas minn 5 snin wara d-dħul fis-seħħ tal-Kodiċi tal-NII.
                        
                     
         
               (80)
            
            
               Għaldaqstant, deroga mill-ftuħ tas-suq għandha tingħata għal tal-anqas sentejn wara d-dħul fis-seħħ tal-Kodiċi tal-NII, jiġifieri sas-17 ta' Frar 2016, sabiex ikunu jistgħu jiġu stabbiliti r-reġistri, li huma rekwiżit neċessarju għall-ftuħ tas-suq. Billi l-infrastruttura sħiħa għandha tiġi installata sa mhux aktar tard minn 5 snin wara d-dħul fis-seħħ tal-Kodiċi tal-NII, il-validità tad-deroga għandha tkun limitata f'kull każ għal 5 snin wara d-dħul fis-seħħ tal-kodiċi NII, jiġifieri sas-17 ta' Frar 2019, għal kwalunwke sistema iżolata tal-NIIs. Madankollu, billi d-deroga tista' tiġi ġġustifikata biss fejn ikun fadal problemi sostanzjali u materjali għall-ftuħ tas-suq li jistgħu jintrabtu direttament man-nuqqas ta' tlestija tal-programm ta' investiment fl-infrastruttura fl-NIIs, għandu jiġi vverifikat b'mod regolari jekk tali problemi għadhomx jeżistu f'sistema iżolata ta' NII determinata. Tali verifika għandha tuża, bħala punt ta' referenza, pjan ta' investiment minn DEDDIE, approvat mill-awtoritajiet kompetenti tal-Greċja, għall-installazzjoni tal-infrastruttura meħtieġa fl-NIIs. Għaldaqstant, dan il-pjan għandu jitlesta u jiġi approvat sas-17 ta' Frar 2015.
            
         
               (81)
            
            
               Sabiex il-ftuħ tas-suq ma jiddewwimx mingħajr bżonn, il-pjan ta' investiment fl-infrastruttura ta' DEDDIE għandu jiġi approvat mill-ARE, u għandu jagħti prijorità lis-sistema iżolati ta' Kreta u Rodi, li huma l-NIIs bl-ikbar popolazzjonijiet.
            
         
               (82)
            
            
               Mis-17 ta' Frar 2016, u mbagħad kull sena sas-17 ta' Frar 2019, DEDDIE għandha tfassal rapport, li għandu jiġi approvat mill-ARE, li jispeċifika r-raġunijiet għala l-ftuħ tas-suq għadu ma sarx f'sistema iżolata ta' NII determinata. Dan ir-rapport għandu jiġu ppubblikat u jiġi nnotifikat lill-Kummissjoni.
            
         4.4.3.   Id-deroga mid-dispożizzjonijiet tal-Kapitolu VIII ma tkoprix l-Artikolu 34
   
   
               (83)
            
            
               L-applikazzjoni tikkonċerna deroga mill-Kapitolu VIII tad-Direttiva 2009/72/KE, u b'hekk, tista' titqies li tinkludi talba għal deroga mill-Artikolu 34 dwar linji diretti fit-tifsira tal-Artikolu 2(15) tad-Direttiva 2009/72/KE.
            
         
               (84)
            
            
               L-applkazzjoni ma tispeċifikax jekk id-deroga mitluba tkoprix ukoll l-Artikolu 34 tad-Direttiva 2009/72/KE.
            
         
               (85)
            
            
               Għaldaqstant, anki jekk l-applikazzjoni trid titlob deroga mill-Artikolu 34 tad-Direttiva 2009/72/KE, tali deroga ma għandhiex tingħata billi ma ngħatat l-ebda raġuni li tiġġustifikaha.
            
         4.4.4.   Interkonnetturi — applikazzjoni tad-deroga mill-Kapitoli III u VIII
   
   
               (86)
            
            
               Id-deroga preżenti tikkonċerna mikrosistemi iżolati li huma karatterizzati preċiżament mill-fatt li mhumiex interkonnessi, jew fil-każ tas-sistemi iżolati żgħar, huma interkonnessi sa punt limitat ħafna, ma' sistemi tal-elettriku oħra.
            
         
               (87)
            
            
               Madankollu:
               
                           (a)
                        
                        
                           skont il-Pjan ta' Żvilupp ta' Għaxar Snin approvat dan l-aħħar mill-operatur tas-sistema ta' trażmissjoni tal-Greċja, ADMIE (l-Operatur Indipendenti tat-Trażmissjoni tal-Elettriku), l-interkonnessjoni tal-Gżejjer Ċikladi mistennija li titlesta sal-2018 fi tliet fażijiet, b'ċerti Gżejjer Ċikladi jkunu interkonnessi mas-sistema interkonnessa Griega ħafna qabel din id-data;
                        
                     
                           (b)
                        
                        
                           għaldaqstant, l-interkonnessjoni ma' Kreta mistennija li titlesta sal-2020. Il-partijiet rilevanti tal-proġett għall-ewwel tliet snin ġew inklużi fil-Pjan ta' Żvilupp fuq Għaxar Snin approvat tal-2013 ta' ADMIE. Il-pjan aħħari għandu jiġi inkluż fil-Pjan ta' Żvilupp ta' Għaxar Snin, li se jiġi approvat fl-2014.–
                        
                     
         
               (88)
            
            
               Jeħtieġ li jkun hemm dispożizzjoni espliċita li d-deroga preżenti għal sistema iżolata determinata tintemm awtomatikament malli ssir kompletament operazzjonali interkonnessjoni bejn sistema iżolata determinata u s-sistema interkonnessa tal-Greċja.
            
         
               (89)
            
            
               DEDDIE, anki jekk tkun legalment u operattivament diżakkopjata, hija 100 % proprjetà tal-KNE. Kuntrarju għal operatur ta' sistema ta' distribuzzjoni fit-tifsira tad-Direttiva 2009/72/KE, DEDDIE għandha kompiti wiesgħa fl-operat tas-sistemi iżolati tal-NIIs u fl-operat ta' ġenerazzjoni fl-NIIs, inkluża l-kapaċità ta' ġenerazzjoni konvenzjonali proprjetà tal-KNE, u b'hekk ir-rimunerazzjoni ekonomika tagħha. Kif ġie spjegat aktar 'il fuq, l-interkonnessjoni taffettwa l-vijabbiltà ekonomika tal-impjanti tal-elettriku konvenzjonali bħalissa installati fis-sistemi iżolati tal-NIIs.
            
         
               (90)
            
            
               Għandhom jingħataw derogi biss jekk ikunu proporzjonali, u ma jmorrux lil hinn minn dak li huwa strettament meħtieġ. Għaldaqstant, jeħtieġ li jingħataw inċentivi ċari u trasparenza fir-rigward ta' deċiżjonijiet dwar jekk għandhomx jiġu interkonnessi s-sistemi iżolati tal-NIIs.
            
         
               (91)
            
            
               L-Artikolu 108 tal-Liġi 4001/2011 jistipula li:
               
                  “ADMIE SA għandha tressaq lill-ARE pjan ta' żvilupp fuq għaxar snin tas-sistema ta' trażmissjoni tal-elettriku tal-Greċja sal-31 ta' Marzu ta' kull sena […] B'mod partikulari, il-pjan ta' żvilupp fuq għaxar snin tas-sistema ta' trażmissjoni tal-elettriku tal-Greċja għandu: […] (c) jipprovdi studju tekniku u finanzjarju tal-kosti u l-benefiċċji għal xogħlijiet importanti fuq it-trażmissjoni […], partikularment għal […] interkonnetturi bejn il-gżejjer u s-sistema ta' trażmissjoni, flimkien ma' skeda ta' żmien, stima tal-fluss tal-flus u tar-rekwiżiti ta' finanzjament għall-proġetti kollha ta' investiment”
               .
         
               (92)
            
            
               Sabiex jiżgura li jeżistu inċentivi ċari u trasparenza fir-rigward ta' deċiżjonijiet dwar jekk għandhomx jiġu interkonnessi sistemi iżolati tal-NIIs, l-awtoritajiet Griegi għandhom jiżguraw li:
               
                           (a)
                        
                        
                           meta jawtorizzaw, jew joħorġu sejħa għall-offerti, għal kapaċità eżistenti jew kapaċità ġdida għal sistema iżolata determinata fuq NII, ADMIE, DEDDIE u l-ARE jikkunsidraw b'mod sistematiku l-alternattiva tal-interkonnessjoni tas-sistema iżolata li l-NII ikkonċernata hija parti minnha. Tali awtorizzazzjoni għal kapaċità eżistenti jew ġdida għandha tinċaħad jekk ikun iktar kosteffettiv li jinbena interkonnettur. Il-kostijiet għandhom jinkludu l-kostijiet kollha tal-forniment tal-elettriku lill-klijenti aħħarija fis-sistema iżolata, inkluż il-kumpens tal-OSP tal-NII;
                        
                     
                           (b)
                        
                        
                           l-istudju tal-kostijiet u l-benefiċċji għal xogħlijiet importanti fuq it-trażmissjoni minn ADMIE, kif ipprovdut fl-Artikolu 108 tal-Liġi 4001/2011, jikkunsidra biss il-kostijiet effiċjenti tal-investiment u l-operat tal-interkonnessjoni. B'mod partikulari, ma għandux jikkunsidra dħul mitluf, jew deprezzament fil-valur, tal-assi ta' ġenerazzjoni konvenzjonali diġà installata fuq l-NIIs;
                        
                     
                           (c)
                        
                        
                           l-ARE tippubblika, flimkien mal-pjan ta' investiment fuq għaxar snin ta' ADMIE kif inhu stipulat fl-Artikolu 108 tal-Liġi 4001/2011, il-kostijiet globali, inklużi l-kumpens tal-OSP tal-NII, tal-forniment tal-klijenti tal-elettriku f'kull sistema iżolata tal-NIIs. Sakemm il-bini ta' interkonnettur ma jiġix integrat fil-pjan ta' investiment fuq għaxar snin ta' ADMIE kif stipulat fl-Artikolu 108 tal-Liġi 4001/2011 kif approvat mill-ARE, l-ARE għandha torganizza, fuq l-inizjattiva tagħha stess jew fuq talba sempliċi ta' parti terza, sejħa għall-offerti kif ipprovdut fl-Artikolu 22(7)(b) tad-Direttiva 2009/72/KE għall-bini ta' interkonnettur li jqabbad sistema iżolata tal-NII waħda jew iktar. Interkonnettur għandu jinbena jekk il-bini tiegħu jnaqqas il-kostijiet globali, inkluż il-kumpens tal-OSP tal-NII, tal-forniment tal-elettriku lill-kiljenti li jinsabu fl-NIIs;
                        
                     
                           (d)
                        
                        
                           l-ARE tistipula skadenza ċara għat-tlestija tal-bini ta' interkonnettur. Jekk l-interkonnettur ma jinbniex jew ma jitlestiex sal-iskadenza stipulata mill-ARE, għandhom jitfittxu danni għat-tfaddil mitluf tal-kostijiet.
                        
                     
         4.5.   TUL TA' ŻMIEN
   
               (93)
            
            
               Jeħtieġ li jiġu rriveduti l-fatti li fuqhom hija bbażata d-deroga preżenti, b'mod partikulari wara li l-pjanijiet għall-interkonnessjoni ta' ċerti sistemi iżolati jkunu mistennija li jitlestew, u wara li jkunu għaddew l-iskadenzi għall-installazzjoni tal-infrastruttura kif stipulat fl-Artikolu 237 tal-Kodiċi tal-NII.
            
         
               (94)
            
            
               Għaldaqstant, kwalunkwe deroga għandha tkun valida sal-1 ta' Jannar 2021.
            
         4.6.   EFFETT RETROATTIV
   
               (95)
            
            
               Kif issemma aktar 'il fuq, l-applikazzjoni tas-17 ta' Jannar 2012 ġeddet l-applikazzjoni inizjali li tressqet fl-2003.
            
         
               (96)
            
            
               L-Artikolu 26(1) tad-Direttiva 2003/54/KE, revokata mid-Direttiva 2009/72/KE, kien jinkludi wkoll dispożizzjonijiet li jippermettu lill-Istati Membri japplikaw għal derogi minn ċerti dispożizzjonijiet ta' dik id-Direttiva f'każ ta' problemi sostanzjali fl-operat ta' sistemi iżolati żgħar u mikrosistemi iżolati. Skont l-Artikolu 48 tad-Direttiva 2009/72/KE, kull referenza għall-Artikolu 26(1) tad-Direttiva 2003/54/KE għandha tinftiehem bħala referenza għall-Artikolu 44(1) tad-Direttiva 2009/72/KE.
            
         
               (97)
            
            
               Id-definizzjonijiet ta' sistema iżolata żgħira u ta' mikrosistema iżolata użati fl-Artikolu 2(26) u (27) tad-Direttiva 2003/54/KE huma identiċi għal dawk użati fl-Artikolu 2(26) u (27) tad-Direttiva 2009/72/KE.
            
         
               (98)
            
            
               Iż-żewġ definizzjonijiet jirreferu għad-domanda tal-elettriku fis-sistemi iżolati fl-1996, li ma nbidlitx. Barra minn hekk, Kreta ma kinitx interkonnessa mas-sistema interkonnessa tal-Greċja la fl-2003 u lanqas fl-2012, u lanqas fil-mument li fih tidħol fis-seħħ id-deroga preżenti.
            
         
               (99)
            
            
               Għaldaqstant, kull mikrosistema iżolata u kull sistema iżolata żgħira tal-elettriku li jikkwalifikaw bħala mikrosistema iżolata jew bħala sistema iżolata żgħira fl-applikazzjoni, ikkwalifikaw bħala tali meta saret l-applikazzjoni inizjali, u se jikkwalifikaw meta tidħol fis-seħħ din id-deroga.
            
         
               (100)
            
            
               B'riżultat ta' dan, ma saret l-ebda bidla legali jew fattwali fir-rigward tas-sistemi iżolata żgħar u l-mikrosistemi iżolati li tista' tikkwalifika għal deroga skont id-Direttiva 2003/54/KE u d-Direttiva 2009/72/KE.
            
         
               (101)
            
            
               L-Artikolu 26(1) tad-Direttiva 2003/54/KE ppermetta l-għoti ta' deroga mill-Kapitolu III tagħha, li tinkludi dispożizzjonijiet, bħal dawk tal-Kapitolu III tad-Direttiva 2009/72/KE rigward il-proċeduri ta' awtorizzazzjoni għal kapaċità ġdida u sejħiet għall-offerti għal kapaċità ġdida.
            
         
               (102)
            
            
               L-Artikolu 26(1) tad-Direttiva 2003/54/KE ppermetta l-għoti ta' deroga mill-Kapitolu VII tagħha, li tinkludi dispożizzjonijiet, bħal dawk tal-Kapitolu VIII tad-Direttiva 2009/72/KE, rigward l-aċċess ta' partijiet terzi, il-ftuħ tas-suq u l-linji diretti.
            
         
               (103)
            
            
               Kieku l-Kummissjoni kienet tat deroga bi tweġiba għall-applikazzjoni inizjali, setgħet tatha fuq l-istess termini bħad-deroga preżenti skont id-Direttiva 2009/72/KE.
            
         
               (104)
            
            
               Barra minn hekk, ma saret l-ebda bidla fiċ-ċirkustanzi fattwali mill-2003 'l hawn. Tabilħaqq, is-sitwazzjoni ġeografika tal-NIIs, il-fatturi ekonomiċi li jirregolaw l-operat tas-sistemi tal-elettriku fis-sistemi iżolati tal-NIIs, u n-natura tal-problemi sostanzjali mnissla mill-operat ta' impjanti tal-elettriku konvenzjonali fis-sistemi iżolati tal-NIIs, ftit li xejn inbidlu mill-2003 'l hawn.
            
         
               (105)
            
            
               L-applikazzjoni inizjali ilha pendenti mill-2003. In-nuqqas ta' azzjoni tal-Kummissjoni ma għandux ikun ta' ħsara għar-Repubblika Ellenika. Ir-Repubblika Ellenika kkonformat mal-obbligi tagħha skont l-Artikolu 26(1) tad-Direttiva 2003/54/KE u l-Artikolu 44(1) tad-Direttiva 2009/72/KE, u ressqet talba ġġustifikata kif xieraq għal deroga skont dawk l-Artikoli għas-sistemi iżolati fuq l-NIIs.
            
         
               (106)
            
            
               Għaldaqstant, jixraq li din id-Deċiżjoni ta' deroga tidħol fis-seħħ mid-data ta' notifika tal-applikazzjoni inizjali, jiġifieri mill-5 ta' Diċembru 2003,
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni tapplika għas-sistemi iżolati żgħar u għall-mikrosistemi iżolati kif identifikati fit-Tabella.
   Għall-finijiet ta' din id-Deċiżjoni, Kreta hija sistema iżolata żgħira, filwaqt li s-sistemi iżolati kollha l-oħra huma mikrosistemi iżolati.
   Artikolu 2
   1.   Tingħata deroga mid-dispożizzjonijiet tal-Artikolu 33 tad-Direttiva 2009/72/KE għas-sistemi iżolati ż-żgħar u għall-mikrosistemi iżolati.
   2.   Din id-deroga għandha tkun valida sas-17 ta' Frar 2016, jew sal-installazzjoni bis-sħiħ tal-infrastruttura kif ipprovdut fl-Artikolu 237(7) tal-Kodiċi tal-NII, skont liema data hija aktar tard. F'kull każ, din id-deroga għandha tintemm fis-17 ta' Frar 2019.
   3.   L-awtoritajiet tal-Greċja għandhom ifasslu, sas-17 ta' Frar 2015, pjan għall-investimenti fl-infrastruttura, kif ipprovdut fl-Artikolu 237(7) tal-Kodiċi tal-NII, li jispeċifika, b'mod separat għal kull sistema iżolata tal-NIIs, sa liema data l-infrastruttura għandha tkun installata bis-sħiħ. Dan il-pjan għandu jagħti prijorità lil Kreta u lil Rodi.
   4.   Mis-17 ta' Frar 2016, u mbagħad kull sena sas-17 ta' Frar 2019, l-awtoritajiet tal-Greċja għandhom ifasslu rapport li jispeċifika, għal kull sistema iżolata tal-NIIs: (a) jekk sarx ftuħ tas-suq; (b) l-istatus tal-investimenti fl-infrastruttura b'rabta mal-pjan rilevanti; (c) il-problemi sostanzjali u materjali li jippersistu għall-ftuħ tas-suq; u (d) jekk dawk il-problemi jistgħu jiġu attribwiti direttament għan-nuqqas ta' tlestija tal-investiment fl-infrastruttura kif ipprovdut fl-Artikolu 237(7) tal-Kodiċi tal-NII.
   Artikolu 3
   1.   Tingħata deroga mid-dispożizzjonijiet tal-Artikolu 7(1) tad-Direttiva 2009/72/KE, li skonthom l-awtorizzazzjonijiet għat-tiġdid, għall-aġġornament u għall-estensjoni ta' kapaċità konvenzjonali eżistenti f'mikrosistemi iżolata jistgħu jingħataw direttament lill-KNE.
   2.   Għall-finijiet ta' din id-deroga:
   
               (a)
            
            
               il-kapaċità ta' ġenerazzjoni konvenzjonali eżistenti għandha tinkludi proġetti ta' tiġdid, aġġornament u estensjoni tal-kapaċità ta' ġenerazzjoni konvenzjonali li għaliha teżisti liċenzja valida, maħruġa mill-ARE, fid-data ta' notifika ta' din id-Deċiżjoni;
            
         
               (b)
            
            
               it-twaqqigħ sħiħ tal-kapaċità ta' ġenerazzjoni ewlenija f'sit eżistenti, u s-sostituzzjoni tiegħu b'installazzjoni ġdida ta' ġenerazzjoni tal-elettriku, ma għandhomx jitqiesu bħala kapaċità eżistenti, iżda bħala bini ta' kapaċità ġdida;
            
         
               (c)
            
            
               it-tqegħid ta' kapaċità ta' ġenerazzjoni temporanja fil-perimetru ta' kapaċità eżistenti għandu jikkostitwixxi estensjoni ta' kapaċità eżistenti.
            
         3.   Malli tiskadi l-awtorizzazzjoni mogħtija skont l-ewwel paragrafu, tali awtorizzazzjoni tista' tiġi estiża, fid-diskrezzjoni esklussiva tal-ARE, dejjem jekk id-dewmien ikun dovut għal raġunijiet li jmorru totalment lil hinn mill-kontroll tal-KNE.
   4.   Din id-deroga ma għandhiex tibqa' tapplika għal awtorizzazzjonijiet mogħtija skont l-ewwel paragrafu li jkunu skadew jew tħassru.
   5.   Kull dispożizzjoni oħra tal-Artikolu 7 tad-Direttiva 2009/72/KE tibqa' tapplika bis-sħiħ.
   6.   Din id-deroga hija valida sal-1 ta' Jannar 2021.
   Artikolu 4
   1.   Id-derogi pprovduti f'din id-Deċiżjoni ma għandhomx jibqgħu japplikaw għal sistemi iżolati żgħar u għal mikrosistemi iżolati ladarba jkunu interkonnessi mas-sistema interkonnessa.
   2.   L-awtoritajiet tal-Greċja:
   
               (a)
            
            
               meta jawtorizzaw, jew joħorġu sejħa għall-offerti f'sistema iżolata determinata ta' NII, għandhom jikkunsidraw b'mod sistematiku l-alternattiva tal-interkonnessjoni tas-sistema iżolata li l-NII kkonċernata hija parti minnha. Awtorizzazzjoni għal kapaċità ġdida għandha tinċaħad jekk ikun iktar kosteffettiv li jinbena interkonnettur. Il-kostijiet għandhom jinkludu l-kostijiet kollha tal-forniment tal-elettriku lill-klijenti aħħarija fis-sistema iżolata, inkluż il-kumpens tal-OSP tal-NII;
            
         
               (b)
            
            
               għandhom jiżguraw li l-istudju tal-kostijiet u l-benefiċċji għal xogħlijiet importanti fuq it-trażmissjoni minn ADMIE, kif ipprovdut fl-Artikolu 108 tal-Liġi 4001/2011, jikkunsidra biss il-kostijiet effiċjenti tal-investiment u l-operat tal-interkonnessjoni ppjanata. Ma għandux jikkunsidra dħul mitluf, jew deprezzament fil-valur, tal-assi ta' ġenerazzjoni konvenzjonali diġà installati fuq l-NIIs;
            
         
               (c)
            
            
               għandhom jippubblikaw, flimkien mal-pjan ta' investiment fuq għaxar snin ta' ADMIE kif inhu stipulat fl-Artikolu 108 tal-Liġi 4001/2011, il-kostijiet globali, inklużi l-kumpens tal-OSP tal-NII, tal-forniment tal-klijenti tal-elettriku f'kull sistema iżolata tal-NIIs. Sakemm il-bini ta' interkonnettur ma jiġix integrat fil-pjan ta' investiment fuq għaxar snin ta' ADMIE kif stipulat fl-Artikolu 108 tal-Liġi 4001/2011 kif approvat mill-ARE, l-awtoritajiet tal-Greċja għandhom jorganizzaw, fuq l-inizjattiva tagħhom stess jew fuq talba sempliċi ta' parti terza, sejħa għall-offerti kif ipprovdut fl-Artikolu 22(7)(b) tad-Direttiva 2009/72/KE għall-bini ta' interkonnettur li jqabbad sistema iżolata tal-NII waħda jew iktar. Interkonnettur għandu jinbena jekk il-bini tiegħu jnaqqas il-kostijiet globali, inkluż il-kumpens tal-OSP tal-NII, tal-forniment tal-elettriku lill-kiljenti li jinsabu fl-NIIs;
            
         
               (d)
            
            
               għandhom jistipulaw skadenza ċara għat-tlestija tal-bini ta' interkonnettur. Jekk l-interkonnettur ma jinbeniex jew ma jitlestiex sal-iskadenza stipulata, l-awtoritajiet tal-Greċja għandhom ifittxu danni għat-tfaddil mitluf tal-kostijiet.
            
         Artikolu 5
   Id-Deċiżjoni għandha tapplika mill-5 ta' Diċembru 2003.
   Artikolu 6
   Din id-Deċiżjoni hija indirizzata lir-Repubblika Ellenika u tidħol fis-seħħ man-notifika tagħha.
   
      Magħmul fi Brussell, l-14 ta' Awwissu 2014.
      
         
            Għall-Kummissjoni
         
         Michel BARNIER
         
            Viċi President
         
      
   
   
      (1)  ĠU L 211, 14.8.2009, p. 55.
   
      (2)  Id-Direttiva 2003/54/KE tal-Parlament Ewropew u tal-Kunsill tas-26 ta' Ġunju 2003 dwar ir-regoli komuni għas-suq intern fil-qasam tal-elettriku u li tħassar id-Direttiva 96/92/KE (ĠU L 176, 15.7.2003, p. 37).
   
      (3)  Il-Gazzetta tal-Gvern 270/B/7.2.2014.
   
      (4)  L-Artikolu 36 tal-Liġi 4067/2012 ressaq il-piż tal-kostijiet żejda minn fuq il-fornituri għal fuq il-konsumaturi. Skont dan l-Artikolu, is-sistema ma tapplikax sakemm ma jiġix attribwit l-OSP skont l-Artikolu 55 tal-Liġi 4001/2011, u sakemm ma jiġix finalizzat il-kodiċi tal-NII skont l-Artikolu 130 tal-Liġi 4001/2011.
   
      (5)  Il-Gazzetta tal-Gvern 2783/B/2.12.2011.
   
      (6)  Bħalissa, fid-dawl taċ-ċirkustanzi eċċezzjonali maħluqin mill-kriżijiet ekonomiċi tal-Greċja, naqsu sa 37 % għall-unitajiet kollha, u 42 % għall-unitajiet termali.
   
      (7)  Iċ-ċifri jirreferu għall-2012 għal kważi kull sistema iżolata, bi ftit eċċezzjonijiet, fejn jintużaw iċ-ċifri tas-sena 2011 billi kienu l-iktar ċifri riċenti disponibbli.